# Nepál

|  |
| --- |
| **Nepálska federatívna demokratická republika** |
|

|  |
| --- |
|  |
| Vlajka
 |

 |
| Národné motto: जननी जन्मभूमिश्च स्वर्गादपि गरीयसी |
| Štátna hymna: सयौं थुँगा फूलका |
|  |
| **Miestny názov** |   |
|  • dlhý | सङ्घीय लोकतान्त्रिक गणतन्त्र नेपाल |
|  • krátky | नेपाल |
| **Hlavné mesto** | Káthmandu 27°42′ s.š. 85°19′ v.d. |
| **Najväčšie mesto** | Káthmandu |
| **Úradné jazyky** | nepálčina |
| **Demonym** | Nepálčan/Nepálec, Nepálčanka/Nepálka |
| **Štátne zriadenie** prezident viceprezident predseda vlády | parlamentná republika Rám Čandra Poudel Rám Sahaj Jadav Sušila Karkiová (dočasne) |
| **Vznik** | 25. september 1768 |
| **Susedia** | Čína, India |
| **Rozloha**  • celková  • voda (%) |   147,181 km² (95.)   ? km² (2,8 %) |
| **Počet obyvateľov**  • odhad (?)  • sčítanie (2020)  • hustota (?) |   ? (?.)  29 136 808 180/km² (62.) |
| **HDP**  • celkový  • na hlavu (PKS) | 2016 24,067 mld. $ (?.) 2573 $ (?.) |
| **Index ľudského rozvoja** (2014) | 0,548 (145.) – nízky |
| **Mena** | Nepálska rupia (NPR) |
| **Časové pásmo**  • Letný čas | Nepálsky čas (UTC+5:45) - (UTC-) |
| **Medzinárodný kód** | NP |
| **Internetová doména** | .np |
| **Smerové telefónne číslo** | +977 |
| Wikimedia | © OpenStreetMap Interaktívna mapa |

**Nepál**, dlhý tvar **Nepálska federatívna demokratická republika** (podrobnosti o názvoch pozri nižšie), je štát v južnej Ázii.

Na severe má spoločnú hranicu s Čínou (1 236 km) a na juhu s Indiou (1 690 km). Hlavná činnosť obyvateľstva je poľnohospodárstvo, kde prevláda pestovanie ryže, pšenice, kukurice, juty a ovocia. Chovajú sa ovce, kozy, byvoly, hovädzí dobytok a jaky, no značný príjem má krajina z cestovného ruchu. V roku 1923 získala krajina nezávislosť, dovtedy bola pod britským dohľadom.

## Názov

### Krátky tvar

Slovenský názov tohto štátu je *Nepál*. Do 50. rokov 20. stor. sa v slovenčine vyskytovali aj tvary *Nepal*, *Népál* či *Nípál* (resp. *Nipál*).

Súčasná nepálska podoba krátkeho názvu štátu je नेपाल. Transliterácia tohto slova je Nepál alebo Nepála, transkripcia je Nepál alebo Népál. Výslovnosť tohto slova je [népál], pričom "é" je polodlhé až dlhé.

### Dlhý tvar

Od roku 2008 dlhý tvar názvu znie *Nepálska federatívna demokratická republika*. V rokoch 2007 – 2008 dlhý tvar znel *Nepálsky štát*. Do roku 2007 dlhý tvar znel *Nepálske kráľovstvo*.

Niekedy (v minulosti a/alebo dnes) sa však dlhý tvar štátu uvádza ako zhodný s krátkym tvarom, t. j. Nepál.

## Reliéf

Krajinou sa tiahnu Himaláje. Veľké Himaláje tvoria severnú hranicu štátu. V ich hradbe 6 000 – 7 000 m n. m. vysokých štítov leží aj najvyšší vrch krajiny Mount Everest (Sagarmatha, 8 848 m n. m.). Smerom na juh rozčleňujú 4 000, potom 1 500 m vysoké pásma pohorí úrodné nepálske údolia a panvy. Na juhu sú nížiny zvané teraie (Tarái), ktoré pokrývajú močiarmi a vysokotrávnatými savanami spestrené tropické džungle.

## Dejiny

Krátky čas patril Nepál pod anglickú správu. Úplnú nezávislosť získal v roku 1923. Dňa 28. mája 2008 Ústavná rada odhlasovala zrušenie 240-ročnej monarchie a vyhlásila sekulárnu republiku. Dňa 19. júla 2008 sa v krajine uskutočnili historicky prvé prezidentské voľby.

## Podnebie

Typické monzúnové klimatické podmienky s dvoma základnými ročnými obdobiami. Sucho prevláda od októbra do mája a monzúny od júla do septembra. Teploty v hlavnom meste Káthmandu v letných mesiacoch bežne dosahujú 30 °C a zriedkavo klesnú pod 10 °C. Sneh je v doline Kátmandú veľmi zriedkavý. Nepál leží o 1 500 km južnejšie ako Alpy a z tohto dôvodu sa snehová pokrývka nachádza v oveľa vyšších výškach než je to bežné v Európe.

## Hospodárstvo

Nepál je jednou z najchudobnejších a najmenej rozvinutých krajín sveta; až polovica obyvateľstva žije pod hranicou chudoby. Prerozdelenie bohatstva medzi obyvateľstvo je v súlade s prerozdeľovaním v mnohých rozvinutých a rozvojových krajinách : najbohatších 10 % domácností kontroluje 39,1 % národného bohatstva a najchudobnejších 10 % vlastní iba 2,6 %.

Nepálsky trh práce s 10 mil. pracovníkmi trpí vážnym nedostatkom vzdelanej kvalifikovanej pracovnej sily. Poľnohospodárstvo zamestnáva 81 % pracovnej sily, služby 16 % a manofaktúry / remeslá 3 %. Poľnohospodárstvo dorába – hlavne v oblasti Terrai hraničiacej s Indiou – ryžu, kukuricu, obilie, cukrovú trstinu, koreninovú zeleninu, mlieko a mäso vodných byvolov. Priemysel spracováva hlavne poľnohospodárske výrobky, vrátane juty, cukrovej trstiny, tabaku a zrna. Pestrá krajina a stará, exotická kultúra Nepálu predstavuje významný turistický potenciál, ale rast tohto odvetvia hospodárstva bol spomalený poslednými politickými udalosťami. Miera nezamestnanosti dosahuje polovicu obyvateľstva v produktívnom veku. Takže veľa Nepálcov hľadá prácu v Indii, krajinách Perzského zálivu a Malajzie, ktoré sú novými zdrojmi práce. Chudoba je akútna. Nepál dostáva US$50 mil ročne cez Gurka vojakov slúžiacich v Indickej armáde a Britskej armáde a sú vysoko oceňovaní za svoje majstrovstvo a chrabrosť. Celková úhrada zo zahraničia dosahuje 1 mld dolárov, vrátane peňazí z Arábie a Malajzie, ktoré spolu zamestnávajú 200 tisíc Nepálcov.

Nepálsky HDP bol v roku 2005 odhadovaný na niečo vyše 37 mld. USD (podľa Parity kúpnej sily), čo ho zaraďuje na 83. miesto na svete. Príjem na obyvateľa predstavoval okolo 1 402 dolárov, a tak sa zaradil na 163 miesto. Nepálsky vývoz predstavujú hlavne koberce, odevy, kožený tovar, jutové výrobky a zrno celkovo za 568 mil. USD. Dovážajú sa hlavne zlato, stroje a zariadenia, petrolejové výrobky a hnojivá celkovo za 1 419 mld. USD India (48,8 %), USA (22,3 %), a Nemecko (8,5 %) sú hlavnými obchodnými partnermi. Nepál dováža hlavne z Indie (43 %), Spojených arabských emirátov (10 %), Číny (10 %), Saudskej Arábie (4,4 %), a Singapuru (4 %).

## Administratívne členenie

Administratívne členenie Nepálu od 20. septembra 2015
Od 20. septembra 2015 sa Nepál delí na 7 provincií a 75 okresov.

Do roku 2015 sa Nepál delil na 14 administratívnych zón (अञ्चल; prekladané aj ako oblasti), ktoré boli ďalej rozdelené na 75 okresov (जिल्ला).

## Galéria

* Káthmandu
* Svájambhúnáth
* Patan
* Bhaktapúr
* Himaláje
* Himaláje
* Okres Kaski
* Obec v okrese Mustang
* Mustang

## Referencie

## Iné projekty

Commons* Commons ponúka multimediálne súbory na tému **Nepál**

## Externé odkazy

* nepalvista.com (informácie) Archivované 2006-05-16 na Wayback Machine (po anglicky)
* visitnepal.com (turistika) (po anglicky)
* info-nepal.com (informácie) Archivované 2006-05-16 na Wayback Machine (po anglicky)
* nepal.com (základné informácie) (po anglicky)
* welcomenepal.com (turistika) Archivované 2019-09-10 na Wayback Machine (po anglicky)
* nepalhmg.gov.np (vládny portál) Archivované 2006-04-27 na Wayback Machine (po anglicky)